
Sve astrologijske sastavnice, polja, znakovi, planeti, i ino u kozmogramu, simboliziraju 
arhetipske procese unutar kolektivno nesvjesnoga, odnosno prispodobljuju temeljne 
pripadne obrasce unutar ukupnosti čovjekova doživljavanja i ponašanja, kao stanovite 
poredbene značajke prvotnoga psihičnog i/ili tvarnog ustrojstva a koji su, arhetipovi, 
sveopći, posvudašnji i vječni u postojanju i trajanju. 


Pritom valja ponovno naglasiti, planeti jesu stvarna nebeska tijela ali ne predstavljaju 
neposredno stvarne osobe što je, dakako, i nemoguće, već samo vrste pretpostavljenih 
simboličkih 'mentalnih  slika', arhetipova, vrste očitovanih simboličkih predodžbi, 
djelotvornih sila i energija, koje osoba može pojmiti doživljavanjem i izraziti ponašanjem. 


Dakle, riječ planet samo je odgovarajuća izričajna zamjembenica kojom se 
prispodobljuje oblik različitog sa sličnim postojanjem, stoga je samo vjerojatna simbolička 
naznaka mogućeg unutarnjeg stajališta ličnosti, tjelesna ustrojstva i onoga što osobu 
pokreće u danim okolnostima, odnosno jezični izričaj prenesenoga značenja koji se rabi za 
objekt različit od onoga kojemu prvotno i zbiljski pripada ... kao što, primjerice, sat pokazuje 
vrijeme ali nije vrijeme niti na vrijeme utječe ... 


Primjerice, vrlo aktivan Mars u kozmogramu prispodobljuje nešto oštro, izravno, silovito, 
izazovno ... No, pritom ne poimamo da je planet Mars, tijelo Sunčeva sustava, izazivač ili 
uzročnik nezgoda što, dakako, ne može ni biti, već, u pripadnu prenesenu značenju, 
razumijevamo da razlog tomu leži u iznimno smionim, ali istodobno prenagljenim i nerijetko 
nerazboritim postupcima same osobe. Time Mars, onim što prispodobljuje, naznačuje ne 
samo mogućnost da se nabodemo ili u nešto zaletimo, pa i susretnemo s vrlo izravnom ili, 
čak, naprasitom osobom koja nije nužno muškoga spola, već nerijetko takvima određuje i 
nas same. Stoga, na osobnoj razini doživljavanja može biti naznakom izrazita, napose 
mišićna napor, pokušaja kakvoga prodora, promidžbe i potvrđivanja, ili srdžbe, iznimne 
smionosti sve do nepotrebna izlaganja pogibelji, upalna proces itd. 

Stoga, kada tijekom razmatranja bilo kojeg astrološkog čimbenika ili sastavnice 
primjenjujem riječi kao što su prožima, uzrokuje, stvara, utječe, djeluje, usmjerava, upravlja, 
pokreće, potiče, pokazuje, označava, naznačuje, navješćuje i sl., striktno mislim na 
prispodobe, izričajne zamjembenice u prenesenome značenju, primijenjene u astrologijski 
ugovorenomu simboličku prostorno-vremenskomu sustavu, suodnosno ljudskome biću, u nj 
upredene i 'pounutrene' poput stanovitih obilježja, značajki, sposobnosti, osobitosti, radnji, 
funkcije, procese, i inog.... 

Dakako, sve suodnosno trenutku vremena isključivo mjerenomu na Zemlji jer svaki 


vremenski odnos s bilo kojim nebeskim objektom, ovisno u njegovoj udaljenosti, odraz je 
nedavna i/ili već odavna minula trenutka - dakle prošlost. 

Prostor i vrijeme: životni kontinuum 


U psihološkoj astrologiji, kozmogram ponajprije razmatrajmo prostorno. Primjerice, 
nalazi li se Mjesec u četvrtoj četvrtini možemo ga tumačiti kao introvertirani Mjeseca, ako 
je u prvoj kao ekstrovertirani Mjeseca. Također znamo da je osoba, čiji je ustroj aspektne 
mreže usmjeren na donju polovicu kozmograma, manje svjesna svojih postupaka od osobe, 
čiji je ustroj aspektne mreže usmjeren ka gornjoj polovici. Sustav polja, koji je zapravo 
prostorni razmještaj, bez izdvojena vrijednosna razvrstavanja na temelju podređenosti ili 
nadređenosti, kao cjelina, prispodobljuje dvanaest životnih područja, svako s određenom 
tematikom. Glede 'promjene profesije', razmatramo 6. polje i, napose, 10. polje. Mi ne 
možemo razmatrati mogućnosti u svezi s profesijom u, primjerice, 12. polju, području 
povlačenja u osamu, u se, gdje osjećamo duboku povezanost sa svojom nutrinom. Dakle, 
kako bismo pomno razmotrili, valjano prosudili i točno protumačili kozmogram, mi si 
pripomažemo prostornom mehanikom ili prostornim ritmovima. 


Do sada se, u astrologiji, usredotočenoj isključivo na vremensku dimenziju, razmatralo 
samo planetarne tranzite raznim progresivnim pristupima. Sve ove tehnike primjenjuju 
vanjske čimbenike koji projiciraju svoje prispodobljene učinke na pojedine točke u 
kozmogramu. U opreci s tim, stopom od 6 godina uznapredovanja dobne točke, vremenska 
je dimenzija nerazdvojiva od prostorna ustroja kozmograma, odnosno bilo koje njegove 
sastavnice - aspekata, planete, znakova i polja, jer su oni kontinuum. 


U našemu svakodnevnu životu obično zauzimamo negativno stajališta spram 
vremenskoga čimbenika. Naime, katkad imamo osjećaj kako nemamo dovoljno vremena za 
štogod učiniti, katkad zaključujemo da smo nešto započeli u pogrešno vrijeme, a katkad, 
napose u poodmakloj dobi, osjećamo da vrijeme prebrzo promiče, itd. Dakle, vremenskoga 
čimbenika prisjetimo se gotovo svaki put kada ga povežemo s njegovim negativnim 
učincima, a 'vremenska problematika! postala su nešto posve uobičajeno. 


Unatoč tomu, ili baš zato, mi smo znatno manje svjesni, nego li smo u to uvjereni, kako 
vrijeme neprestano i neumoljivo promiče: zaboravljamo da vrijeme bez prestanka teče iz 
prošlosti u budućnost i da je sadašnjost nerazdvojivi dio tog slijeda. Doživljavamo to u 
svakomu trenutku, možemo uživati (ili ne) u sjećanjima iz prošlosti ili nagađanjima o 
budućnosti, možemo uočiti njihovu zemljopisnu i prostornu dimenziju, njihovu 'sveopću 
združenost'. No, uočiti kako je i iskustvo dio protoka vremena, obično je umnogome teže. 


Vrijeme, samo po sebi, nema ni početak ni kraj, i tu je neprekidnost, jedno neprestano 
sada, uglavnom vrlo teško zamisliti. Ono što možemo učiniti je odabrati određene točke na 
beskrajnu vremensku lancu i zadržati ih kao spomen. No, kao i životna dimenzija, vrijeme je 
mnogo više od niza izdvojenih trenutaka: u kozmogramu ima dublje značenje, a nas 
prispodobljuje krugom, 'linijom' koja se zatvara u sebe samu, nema ni početak niti kraj. Time 
se, dakako, misli kako vrijeme uključuje neprestani razvoj. 


Prihvatimo li razvoja kao skup mogućnosti što nam ga nudi vrijeme svojim neprekinutim 
tijekom, moći ćemo se osloboditi 'vladavina vremena' i nadvladat osjećaj određenosti, a u 
opetovano novima okolnostima moći ćemo slobodno odlučivati i, potom, opstojeći svjesno 
u svim dimenzijama sadašnjosti, moći ćemo utjecati na vlastitu budućnost. 

Ovakav način razmišljanja omogućuje nm doživljavanje vremena kao prostorne zbilje, 
nudeći nam mogućnost primjene uznapredovanja DT-e na razložan način glede boljega 
razumijevanje cjelovitosti ljudskoga bića u njegovoj opreci - slobode ili određenosti. 

Dobno uznapredovanje omogućuje nam praćenje vanjskih zbivanja kao odraza unutarnjih 
doživljaja koji se odvijaju u različitim životnim razdobljima, sagledavanje njihovih uzajamnih 
povezanosti iz stajališta sveukupnosti, te unaprjeđenje razumijevanja značenja istih. Naime, 
to nam otvara put prema dubljemu razumijevanju i većoj svjesnosti. Ustroj dobna 
uznapredovanja, kroz prostorno vremensku dimenziju odnosa prošlosti i sadašnjosti, 
pretpostavlja poimanje čimbenika prethođenja budućnosti kao razvojnoga nastojanja, 
ukazujući nam time na znakovite mogućnosti glede ostvarenja vlastite slobode izbora. 


Shodno tomu, kozmogram nam, povezivanjem zajedničko osobne i prostorno vremenske 
neumitnosti životna tijeka, omogućuje razumijevanje uzročnih sveza naših postupaka iz 
prošlosti i njihova nadolazeća odraza, što nam omogućuje uporabu naših snaga za 
stvaralački razvoj u budućnosti. 


Dakako, u ovomu procesu mi smo 'uvjetovani' ustrojstvom naše ličnosti. Sjeme tratinčice 
nikada neće postati hrastom. No, prihvaćanje toga 'ograničenja' omogućuje nam 
doživljavanje sve punine znakovitosti životnih procesa i razvijanje sposobnosti promjene, 
postupne preobrazbe. Promjena je rast i stvaranje novih životnih oblika i novih odlika. 


Ustroj svijesti i usklađenost očekivanja sudjeluju u procesu oblikovanja neumitnosti 
životna tijeka, u svakomu trenutku življenja, i odlučuju kada i kako će, u vremenu, uslijediti 
preobrazba. Budućnost se oblikuje u sadašnjosti. 


Nakon 'obrade' u svijesti, protekli događaji, u obliku iskustva, mogu biti uključeni u taj 
proces i mogu pokazati kako linijski lanac različitih životnih trenutaka, u vremenu i prostoru, 
postaje neodvojivim dijelom ukupnosti življenja, a kako su sva životna razdoblja povezana 
jedna s drugima, u konačnici, tvore zatvoreni krug kozmograma. 


Životni ciklusi 


Općenito, ljudski se razvoj, u bezbrojnu nizu koraka, odvija stanovitim redoslijedom. U 
djetinjstvu i mladenaštvu, svi su ljudi podvrgnuti zajedničkim razvojnim načelima kroz niz 
razvojnih stupnjeva u određenu slijedu. No, istodobno, svako ljudsko biće ima jedinstvenu i 
neponovljivu osobnost, koja ličnosti daje posebnost, pa slijedi svoj samosvojni razvojni put. 


Život je usporediv s putovanjem koje započinje začećem, nastavlja se trenutkom rođenja, 
a završava smrću. Svi podliježemo ovom obrascu opće zakonitosti, međutim, u njega su 
utkane nenabrojive inačice - kulturne, društvene, pojedinačne ... Mnogo je čimbenika koji 
utječu na pojedinačno putovanje, čineći ga jedinstvenim. Putovanje može biti brže ili sporije, 
mogu uslijediti promjene smjera, skretanja, obilaznice, prečaci, obrati, a u nekim se 
slučajevima može dogoditi zastoj, prekid ili, krajnje, konac putovanja. Pojedinačni proces 
razvoja ne slijedi ni jednoobraznost niti ravnomjernost. Gotovo je nemoguće pobrojati sve 
oblike i vrste životnih trenutaka: dobre i loše, sretne i nesretne ... Svaka osoba, zasebno, u 
vremenu, ima vlastiti obrazac razvoja, odnosno svoju posebnu podjelu života u vremenske 
odsječke ili razdoblja životnoga ciklusa. 


Ova podjela života na razvojne stupnjeve ogleda se u pojedinu kozmogramu: načinom 
uznapredovanja dobne točke dijeli se život u dvanaest glavnih razdoblja/područja 
(suodnosnih s dvanaest polja), a svako od njih (polje) u tri manja pod-razdoblja/područja 
(zone, vremenske odsječke, unutar pojedina polja). 

Dakle, dobivamo 36 značajki različitih vremenskih razdoblja, a svako od njih ima svoja 
obilježja i jasno se razlikuju prethodna od kasnijih razdoblja. 


Vremenski se obrazac očitije na mnogobrojne načine. Godina ima četiri godišnja doba, 
proljeće je, primjerice, vrijeme buđenja i cvjetanja, preporoda, razdoblje koje označava 
početak novoga ciklusa. Dan je također podijeljen na razdoblja - zoru, podne, zalazak sunca, 
tihu tamu noć - svako sa svojim osebujnom ozračjem i prispodobom psiholoških obilježja, 
koja se ponavljaju svaki dan. Od samoga početka, ljudi su poimali odnosa između godišnjih 
doba i različitih razdoblja životnoga ciklusa, koji se ogleda u mnoštvu umjetničkih grafičkih 
prikaze, artefakata. Grci su, primjerice, sačinili astrološku kartu prema podjeli na četiri 
godišnja doba, što danas, dakako, samo zastarjelo obilježje tog vremena. 


Životna razdoblja 


Govoreći o životnim razdobljima, u psihološkoj astrologiji, pretpostavljamo da život ima 
poseban ustroj koji slijedi stanoviti osnovni obrazac. U tom smislu, razvoj se može pojmiti 
kao niz vremenskih čimbenika povezanih s temom, područjem, svakoga od dvanaest 
astroloških polja, poput prostorno-vremenskog kontinuuma. Životno razdoblje je donekle 
postojani dio unutar cjelokupna životna ciklusa, baš kao što je određeno područje ustaljeni 
dio sustava polja, međutim, u svakomu razdoblju i u svakomu polju, životnu području, slijed 
je promjena, koje imaju posebna značenja i koja moramo razumjeti. Ovdje naglašavam, 
nema razdoblja boljega ili važnijega od drugih i obrnuto. Svako je pojedino vrijeme 
podjednako bitno i pridonosi obilježjima cjeloživotna razvoja i neodjeliti je dio cijeloga 
ciklusa. Svako prethodno pridružuje svoju minulost slijedećemu razdoblju, koje postaje 
ukupnim sadržajem svih dotadašnjih te okosnicom svih predstojećih razdoblja. Slijed 
razdoblja tvori 'makroustroj' cjelokupna životna ciklusa, suodnosan cjelokupnu sustava 
polja kao okviru u kojemu se ogledaju svakodnevni životni razvojni procesi. 


Osnova su iskustva a ne zbivanja 


Iz prethodnoga proizlazi da uznapredovanje dobne točke nije samo važno kao vremenski 
čimbenik kozmograma, već je bitan i njezin položaj u prostoru, odnosno, u sustavu polja, 
dobivajući, pritom, umnogome dublje značenje. Dobna točka omogućuje nam praćenje 
različitih doživljaja koje je osoba iskusila tijekom svojega života, što nam pomaže oblikovati 
zamisao o predmetnoj temi. Dobna točka poglavito upućuje na važnu činjenicu: nema 
izdvojenih zbivanja, već su ona ishod prethodnih postupaka i doživljaja utkanih u iskustvo. 
Ovo je razlikovanje vrlo bitno. Neke tradicionalne progresivne metode očito rade s ciljem 
pružanja 'potpore' u tumačenju izdvojenih 'znakovitih' izvanjskih događaja u životu, napose 
glede budućnosti. Nasuprot tomu, pristup uznapredovanja dobne točke umnogome je 
drukčiji: cilj je razumjeti iskustva stanovite osobe, odnosno mentalna stanja uzročena, u 


vremenu, promjenama iznutra. 


Katkada se, primjerice, može dogoditi da kakav uzbudljiv događaj ne ostavi osobiti trag u 
nama, ali da, zauzvrat, u procesu bez vidljivoga vanjskog utjecaja, posljednjih nekoliko 

mjeseci, uzroči duboke unutarnje psihičke doživljaje. Međutim, mimo takvih krajnosti, u 
životu svakoga čovjeka zbivanja su uvijek popraćena intenzivnim unutarnjim iskustvima. 


No, tek nakon što smo svjesno pojmili te procese možemo razumjeti njihovo značenje i 
sagledati njihove međusobne povezanosti u odnosu spram života. Tada spoznajemo da nije 
najvažniji sam fizički događaj, već je bitno ono što smo iz njega naučili. Naime, trebamo 
prihvatiti činjenicu da sučeljeni vanjskomu događaju, trenutno poduzimajući određena 
činidbu, ujedno pobuđujemo i sukob s unutarnjim psihičkim snagama. To se zbiva kada se 
pitamo zašto je čemu tako, kada nastojimo razumjeti dublji smisao onoga što se dogodilo. 
Dakle, nastojimo prepoznati unutarnje snage, prema vlastitu ustroju, koje se aktiviraju u 
određenim okolnostima. 


Upravo nam je, pritom, od velike pomoći dobno uznapredovanje. Svojim položajem 
dobna točka (DT), prema znaku i polju, tvoreći određene aspekte s planetima, naznakom je 
stanovita doživljavanja koje, utiskujući se u iskustvo, pobuđuje stanovite oblike ponašanja, 
a što nije objašnjivo s općim tumačenjem ličnosti koje se temelji isključivo na prostornim 
kategorijama. No, dodamo li tomu vremensku dimenziju, odnosno značajke životna ciklusa 
ili razdoblje koje odgovara položaju DT-e, ta iskustva i oblici ponašanja postaju smisleno 
objašnjivima. 


Utvrđivanje osnovnih pitanja 
određena razdoblja 


Primjena — uznapredovanja dobne = točke 
omogućuje nam, vrlo brzo, istražiti određeno 
životno razdoblje. Usredotočujući našu pažnju na 
određenu dob, primjerice 40 godina, uočavamo 
stanovite činjenice o vrsti problematike koja se 
pojavljuju u toj dobi. U 40. godini, DT je u 7. polju, 
nekoliko mjeseci nakon najniže oznake polja. Na 
prvi pogled možemo razmotriti nalazi li se u polja 
kakav planet koji bi mogao biti znakovit za 
tumačenje psihičkoga stanje te osobe, ili tvori li DT 
kakav aspekt s bilo kojim drugim planetom u 
kozmogramu. 


Temeljna je tematika 7. polja, kao što znamo, 
naši odnosi s drugima, suradnja s partnerima, pa možemo predložiti promjene u svijesti i 
ponašanju, potrebne za rješavanje suodnosnih pitanja koji se javljaju. 


Kako ćemo reagirati u određenim životnim okolnostima može se sagledati s različitih 
točaka gledišta, ali naš osobni odziv uvijek ovisi o psihološkim čimbenicima iz prošlosti 
(prevladavajućima ili ne), o našem mentalnom stavu i razini osobne slobode svijesti. 

U tom smislu možemo potražiti odgovor na pitanje, jesu li možda doživljena prethodna 
neugodna iskustva u dobi od, primjerice, 20 godina, bila uzrokom zašto smo pogriješili u 
nekom kasnijem trenutku (što možemo odrediti s DT-om). Naši postupci i ponašanje u 
prošlosti pomažu nam bolje razumjeti našu sadašnjost, što je pak okosnica budućnosti. 

Pitanja u odgovore kojih 
DT unosi jasnoću 


DT, tijekom uznapredovanja određenim poljem, unosi jasnoću glede razmatranje 
temeljnih tema. Omogućuje nam, tijekom cijeloga života, bolje poimanje svojih interese i 
načina kako promijeniti vlastite stavove. Osim toga, ona nam također omogućuje bolje 
razumijevanje, prosudbu i tumačenje 'učinaka' planeta u poljima i znakovima. 


Polje i znak u kojemu se nalazi DT pomaže pri sljedećemu: 
1. Jasno sagledavanje našeg ograničenog, jednostranog svjetonazora, odnosno u kojoj 


smo mjeri skloni odabrati, prihvatiti ili učiniti samo ono što nas trenutno zanima, a sve ostalo 
zanemariti. 


2. Pogledom na naš korijenski kozmogram odmah možemo prepoznati tematsko 
područje, DT u znaku ili polju, i kroza nj donijeti neke početne zaključke o vrsti problematike 
s kojom se suočavamo, kao i mogućnosti rješenja iste: 

a) Približavanje DT-e planetu označuje povećanje intenziteta našega razvojna procesa, a 

znajući to unaprijed, možemo se pripremiti i na to usredotočiti, već prema 
odgovarajućim planetarnim značajkama. 


b 


_ 


Kada DT promiče preko vrha polja označava pojačanu spremnost za poduzimanje 
čega, kad promiče preko protutežne oznake prikladno je vrijeme za dugoročno 
planiranje, a kad promiče preko najniže oznake označava vrijeme zastoja, smanjene 
vanjska aktivnost, odnosno razdoblje preusmjeravanja. 

c 


_ 


Prelazeći iz jednoga u drugi zodijački znak, DT je naznakom promjene u našem 
ponašanju, u našim stavovima, te na naš način obavljanja čega, a u skladu s obilježjima 
znaka. Saznanje toga unaprijed, izračunom položaja dobne točke za bilo koje razdoblju 
u našemu životu, omogućuje nam prilagoditi svoje planove i projekte. 

3. DT pruža uvid u prošlosti i sadašnjost, unekoliko i u budućnost. Možemo razumjeti 
zašto su postupci, činidba, ponašanja ili stavovi iz prošlosti uzrokom naše trenutne, 
sadašnje, situacije, što nam omogućuje nazrijeti što učiniti kako bismo prevladali teškoće, 
potaknuli i unaprijedili razvoj prikrivenih i nedovoljno razvijenih osobina u nama. 

4. DT također je velika pripomoć u otkrivanju traumatskih iskustava koja su obilježila naše 
djetinjstvo ostavljajući svoj trag u našim životima, te prepoznavanju posljedičnih pogrešnih 
ponašanja utisnutih u našu ličnost. To nam omogućuje poduzimanje potrebnih korake kako 
bismo pokušali ispraviti greške. 

